Nach em erschte Höhepunggt isch d'Ässenspause gstartet. Dr Roger (vo de Letzi) und si Kochteam händ hunderti von Schnitzel, Taigware, Sauce und Gmiess kocht. Zem Dessert isch es  riesigs Kuechebuffet parat gstande. Ich ha zersch gmaint, ass wohl do d'Hälfti wieder hai goht, aber bis am Änd isch dr Kueche gässe gseh. Während em Ässe sind no Tombola-Lösli verkauft worde. Jetzt hann ich wieder e neiji Topfpflanze und e neijs Badtuech.    Drnoh isch dr zwaiti Dail gstartet. Verschiedeni Nummere händ sich abgwäggslet. Zerscht isch es ohrebetäubend losgange. D'Guggemuusig Ohregribler händ mehreri Stück gschränzt. E Bitz ruhiger isch es drnoh gseh. E gmischti Gruppe uss Knorzi,  Knorzi-Instruggter und Stamm händ dr Dummbeeter uffgfiehrt. Jetzt weiss ich, wie dä Marsch au kennt deene, aber au perfäggt pyffe und drummlet, kan ich mi immer noonig drfyr erwärme. Nach em Dummbeeter isch Showtime mit em Timmy gseh. Er hätt uns e komischi Variante vom Schiller sy Wilhelm Tell uffgfiehrt. D'Elfi hätt derzue d'Verzällere gmacht. Nach dr Comedy isch dr Stamm mit em Drummelimarsch, Matroos, an dr Raihe gseh. Drnoh händ Popeye dr Piranhas gruesst. Als Gegepol zu de baide fasnächtlige Ufftritt  isch jetzt d'Basler Mittwuchs Band an dr Reihe gseh, e wundervolle New Orleans Jazz-Kapälle mit hervorragende Blöser. Mr hätte no vyl me Zuegoobe kenne aloose, doch irgendwenn isch es fertig gseh. So isch es denne halt zem grosse Finale kho. Knorzi und Stamm händ, wie sichs gheert, zämme zem Schluss dr Wettstai Marsch gspielt.    Wieder hän mir e wunderbare Oobe kenne gniesse. An däre Stell e riesigs Danggerscheen an d'Hauptorganisatore Sandra und Peter, an d'Instruggtore vo de Knorzi, an alli, wo  mit emene Vortrag uff dr Bihni gseh sind, sowie an die vyle, vyle Hälfer vor und hinter dr Bihni. Ich freu mi scho druff, wenn mr gmainsam dr näggschti gmainsami Oobe kenne duurefiehre.    E beschte Dangg goht au an e digge Pfyffer, äh Fotigraph, fyr die vyle Helge.    Luc